CELEX: 62020TN0741
Language: mt
Date: 2020-12-16 00:00:00
Title: Kawża T-741/20: Rikors ippreżentat fis-16 ta’ Diċembru 2020 – Advansa Manufacturing et vs Il-Kummissjoni

8.3.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 79/32
            
         
      Rikors ippreżentat fis-16 ta’ Diċembru 2020 – Advansa Manufacturing et vs Il-Kummissjoni
      (Kawża T-741/20)
      (2021/C 79/42)
      Lingwa tal-kawża: l-Ingliż
      
         Partijiet
      
      
         Rikorrenti: Advansa Manufacturing GmbH (Frankfurt am Main, il-Ġermanja) u l-14-il rikorrent l-ieħor (rappreżentanti: D. Haverbeke, L. Ruessmann u P. Sellar, avukati)
      
         Konvenut: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla l-Anness I tal-Komunikazzjoni tal-Kummissjoni – Linji Gwida dwar ċerti miżuri ta’ għajnuna mill-Istat fil-kuntest tas-sistema għall-iskambju ta’ kwoti ta’ emissjonijiet ta’ gassijiet serra għal wara l-2021 (1), sa fejn dan b’mod żbaljat jeskludi s-settur tal-manifattura tal-fibri sintetiċi;
               
            
                  —
               
               
                  tordna, skont l-Artikolu 264 TFUE, li jinżammu l-effetti tal-Anness I tal-att ikkontestat sakemm il-konvenuta tieħu l-miżuri neċessarji sabiex tkun konformi mad-deċiżjoni tal-Qorti Ġenerali skont l-Artikolu 266 TFUE;
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw seba’ motivi.
      
                  1.
               
               
                  L-ewwel motiv ibbażat fuq il-fatt li l-Anness I tal-att ikkontestat huwa vvizzjat b’nuqqas ta’ kompetenza.
                  
                              —
                           
                           
                              Skont l-Artikoli 5(1) u 5(2) TUE, l-Unjoni għandha taġixxi biss fil-limiti tal-kompetenza mogħtija lilha mill-Istati Membri. Il-kompetenzi li ma ngħatawx lill-Unjoni mit-Trattati jibqgħu għand l-Istati Membri;
                           
                        
                              —
                           
                           
                              Huma l-Istati Membri, u mhux il-konvenuta, li huma kompetenti, skont l-Artikolu 10a(6) tad-Direttiva 2003/87, kif emendata (2), sabiex jadottaw l-att ikkontestat.
                           
                        
            
                  2.
               
               
                  It-tieni motiv ibbażat fuq il-fatt li l-Anness I tal-att ikkontestat huwa vvizzjat bi ksur ta’ rekwiżit formali essenzjali.
                  
                              —
                           
                           
                              Il-motivazzjoni tal-att ikkontestat meħtieġa mill-Artikolu 296 TFUE ma tindikax b’mod ċar u inekwivoku r-raġunament segwit mill-konvenuta fil-kalkolu tal-figura ta’ intensità ta’ emissjonijiet indiretti għas-settur tar-rikorrenti, li huwa l-fattur determinanti għall-inklużjoni jew għall-esklużjoni ta’ settur mill-Anness I tal-att ikkontestat;
                           
                        
                              —
                           
                           
                              Bħala konsegwenza tan-nuqqas ta’ motivazzjoni, ir-rikorrenti ma jistgħux jiddefendu d-drittijiet tagħhom u l-Qorti Ġenerali ma tistax teżerċita l-istħarriġ tagħha.
                           
                        
            
                  3.
               
               
                  It-tielet motiv ibbażat fuq il-fatt li l-Anness I tal-att ikkontestat jikser il-prinċipju ta’ sussidjarjetà.
                  
                              —
                           
                           
                              Skont l-Artikolu 5(3) TFUE, fl-oqsma li ma jaqgħux fil-kompetenza esklużiva tagħha, l-Unjoni Ewropea għandha taġixxi biss jekk u sa fejn l-għanijiet tal-azzjoni maħsuba ma jkunux jistgħu jinkisbu b’mod suffiċjenti mill-Istati Membri u għalhekk, minħabba l-iskala jew l-effetti tal-azzjoni maħsuba, jinkisbu aħjar fil-livell tal-Unjoni.
                           
                        
                              —
                           
                           
                              Filwaqt li l-miżuri nazzjonali bbażati fuq l-Artikolu 10a(6) tad-Direttiva 2003/87 huma suġġetti għall-kontroll tal-għajnuna mill-Istat, il-konvenuta kisret il-prinċipju ta’ sussidjarjetà billi ddeterminat lista ex ante li tillimita s-setturi u s-subsetturi li jistgħu jkunu eliġibbli għal kumpens tal-ispejjeż indiretti ta’ emissjonijiet, peress li (a) l-Istati Membri huma fl-aħjar pożizzjoni sabiex jevalwaw ir-riskju reali ta’ rilaxx ta’ karbonju għal kull settur industrijali minħabba spejjeż indiretti sinjifikattivi effettivament imġarrba; u (b) l-konvenuta adottat l-Anness I mingħajr ma pprovdiet spjegazzjoni suffiċjenti tan-neċessità għal din l-adozzjoni.
                           
                        
            
                  4.
               
               
                  Ir-raba’ motiv ibbażat fuq il-fatt li l-Anness I tal-att ikkontestat jikser il-prinċipju ta’ trasparenza.
                  
                              —
                           
                           
                              Il-proċess li jwassal għall-adozzjoni tal-att ikkontestat ma kienx trasparenti fir-rigward ta’ aspetti fundamentali, b’mod partikolari: (a) il-konvenuta naqset milli tiżvela d-data użata għall-kalkolu taċ-ċifra tal-intensità ta’ emissjonijiet indiretti għas-settur tar-rikorrenti kemm fl-att ikkontestat kif ukoll fl-analiżi tal-impatt li jakkumpanjah; (b) il-konvenuta naqset milli tipprovdi spjegazzjonijiet insostenn tal-evalwazzjoni tagħha dwar liema subsetturi għandhom l-ikbar potenzjal għal elettrifikazzjoni.
                           
                        
                              —
                           
                           
                              Matul il-proċess ta’ adozzjoni tal-att ikkontestat, il-konvenuta rrifjutat li tikkomunika lill-partijiet ikkonċernati dwar kif iċ-ċifra tal-intensità ta’ emissjonijiet indiretti tagħhom ser tiġi ikkalkolata u kif il-kriterju ta’ elettrifikazzjoni ser tiġi applikata, u b’hekk dan ipprevjenihom milli jidħlu f’xi diskussjoni fil-fond mal-konvenuta matul il-perijodi ta’ konsultazzjoni;
                           
                        
                              —
                           
                           
                              Il-konvenuta għalhekk naqset mill-obbligi tagħha taħt l-Artikolu 15 TFUE u l-Artikolu 11 TUE li tiżgura t-trasparenza tal-proċess li wassal għall-adozzjoni tal-Anness I tal-att ikkontestat.
                           
                        
            
                  5.
               
               
                  Il-ħames motiv ibbażat fuq il-fatt li l-Anness I tal-att ikkontestat huwa vvizzjat bi żbalji manifesti ta’ evalwazzjoni.
                  
                              —
                           
                           
                              Fil-kuntest tas-setgħa diskrezzjonali tagħha meta twettaq evalwazzjonijiet ekonomiċi u soċjali kumplessi, il-konvenuta għandha tkun tista’ turi li evalwat il-fatturi u ċ-ċirkustanzi rilevanti kollha tas-sitwazzjoni li l-att ikkontestat kien intiż li jirregola. Il-konvenuta wettqet diversi żbalji manifesti ta’ evalwazzjoni billi eskludiet is-settur tar-rikorrenti mil-lista ta’ setturi eliġibbli li tinsab fl-Anness I tal-att ikkontestat, b’mod partikolari billi (a) naqset milli ssostni u tiġġustifika l-introduzzjoni ta’ żewġ limiti addizzjonali ta’ eliġibbiltà; (b) naqset milli tieħu inkunsiderazzjoni d-data rilevanti u kompluta tal-konsum tal-elettriku tas-settur tar-rikorrenti, li wassal għas-sottovalutazzjoni tal-intensità ta’ emissjonijiet indiretti tas-settur u għall-esklużjoni tas-settur mill-Anness I; (c) injorat il-provi prodotti mir-rikorrenti mingħajr motivazzjoni; u (d) fir-rigward tal-evalwazzjoni kwalitattiva, evalwat b’mod żbaljat is-sostitwibbiltà ta’ kombustibbli/elettriku u naqset milli tesponi r-raġunijiet għan-nuqqas ta’ inklużjoni tas-subsetturi tas-settur fl-Anness I abbażi ta’ dan il-kriterju.
                           
                        
            
                  6.
               
               
                  Is-sitt motiv ibbażat fuq il-fatt li l-Anness I tal-att ikkontestat huwa vvizzjat b’applikazzjoni żbaljata tal-kriterju ta’ evalwazzjoni korretta.
                  
                              —
                           
                           
                              L-Artikolu 10(a)(6) tad-Direttiva 2003/87 teħtieġ li s-setturi jiġu evalwati abbażi ta’ kriterju li jinvolvi l-evalwazzjoni tar-“riskju reali” ta’ rilaxx ta’ karbonju;
                           
                        
                              —
                           
                           
                              Il-konvenuta applikat kriterju differenti, dak tar-“riskju sinjifikattiv”. Minħabba li għamlet dan, hija applikat kriterju legali żbaljat.
                           
                        
            
                  7.
               
               
                  Is-seba’ motiv ibbażat fuq il-fatt li l-att ikkontestat jikser il-prinċipju ta’ proporzjonalità.
                  
                              —
                           
                           
                              Il-konvenuta tisker il-prinċipju ta’ proporzjonalità billi hija: (a) ma tfittixx li tilħaq l-għan leġittimu li huwa li tinċentiva dekarbonizzazzjoni kosteffiċjenti tal-ekonomija billi tippermetti lis-setturi li jużaw ħafna enerġija li jinvestu fl-effiċjenza tal-enerġija minflok jittrasferixxu l-produzzjoni tagħhom lejn pajjiżi terzi; (b) tpoġġi piż eċċessiv fuq is-setturi esklużi filwaqt li soluzzjonijiet inqas onerużi (bħall-iffissar ta’ livelli ta’ għajnuna massima jew mekkaniżmi ta’ kundizzjonalità) kienu jilħqu l-għanijiet tal-att ikkontestat tal-inqas bl-istess mod; u (c) żvelat id-dettalji ewlenin tal-evalwazzjoni tagħha tas-setturi eliġibbli erbat ijiem biss qabel il-pubblikazzjoni tal-att ikkontestat fil-25 ta’ Settembru 2020, jiġifieri ftit iktar minn tliet xhur qabel l-iskadenza tal-linji gwida li huma attwalment applikabbli fuq ċerti miżura ta’ għajnuna mill-Istat fil-kuntest tal-ETS. Għalhekk, il-konvenuta tikser l-Artikolu 5(4) TUE.
                           
                        
            
         (1)  ĠU 2020, C 317, p. 5.
      
         (2)  Id-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva 96/61/KE (ĠU Edizzjoni Speċjali bil-Malti, Kapitolu 15, Vol. 7, p. 631), kif emendata.